title: Anv annezidi Stadoù-Unanet Amerika
text: Plediñ a ra ar pennad-mañ gant an doare da envel annezidi Stadoù-Unanet Amerika.
  
  E brezhoneg
  
  Amerikan
  E brezhoneg, evel er yezhoù keltiek all hag en ur bern yezhoù er bed (alamaneg, arabeg, galleg, rusianeg…), e vez graet gant ur stumm kevatal d'ar ger American, an anv a ra annezidi ar vro-se anezho o-unan, da lavarout eo gant Amerikan en unander, hag Amerikaned el liester, dreist-holl.
  
  Anv zo, zoken, eus amerikaneg a-wechoùigoù, met saozneg SUA a vez graet peurliesañ eus an American English, evel ma vez laret er yezh-se.
  
  Amerikad
  Kinniget e oa bet, e 1983, lakaat kemm etre Amerikan, a vije bet mat evit SUA, ha Amerikad a vije bet mat evit ar c'hevandir a-bezh.
  
  N’eo ket bet heuliet kaer an diforc'hañ-se, marteze abalamour m'eo re dost an eil stumm ouzh egile. Geriadur an Here a laka un tamm kemm etrezo : Amerikad a dalvez evit ar c'hevandir a-bezh ha netra ken, hag Amerikan evit ar c'hevandir a-bezh, hag ouzhpenn, ent-strizh, evit Stadoù-Unanet Amerika.
  
  Sklaer eo ne ra ket berzh ar ger Amerikad abaoe 1983, hag e vez implijet ar ger Amerikan en daou ster, evel en holl yezhoù dre vras.
  
  Amerikaned ouzh Stadunaniz
  Alies koulskoude e vez implijet an termen Amerikaned pa vez c'hoant d'ober anv eus annezidi ar Stadoù Unanet. Graet e vez e-giz-se dre m'eo deuet Stadoù-Unanet Amerika da vezañ ar galloud armerzhel ha politikel brasañ en Amerika hag er bed a-bezh. En em silañ a ra o levezon sevenadurel dre-holl ivez, ha dreist-holl abaoe an Eil Brezel-Bed. 
  Daoust da se eo re ledan ha re amresis an termen Amerikaned pa vez c'hoant d'ober anv en un doare reizh eus annezidi ar vro-hont. Kalz brasoc'h eget SUA eo Amerika.
  Kizidik eo annezidi Suamerika dreist-holl war ar poent-mañ. Ganto e vez graet ingal gant an termen « Estadunidense »  pe « Estadounidense », ha n'eo ket gant « Americanos » (Amerikaned) evit ober anv eus tud SUA.
  
  Se zo kaoz e vez gwelet, abaoe 2006 dreist-holl, muioc'h-mui a vrezhonegerien oc'h ober gant ar gerioù Stadunanad (ha stadunanat), Stadunaniz. Betek ar ger stadunaneg zo bet savet.
  
  E yezhoù all
  
  En euskareg
  Estatubatuar, eo ar ger, eus batua, unvan.
  
  E galleg
  E galleg eo ar ger Américain an hini degemeret hag erbedet gant servijoù ar Stad.
  
  Etasunien
  Kavet e vez a-wechoù ivez États-Unien pe Étasunien, testeniet abaoe 1910, met n'eo deuet war-wel da vat nemet er bloavezhioù 1990. Daoust ma vez graet aliesoc'hik gantañ e Kanada eget en Europa n'eo ket ken stank an termen-se, ha gwelet e vez dre vras en daou du d'ar Meurvor Atlantel evel un termen dismegañsus, pe da vihanañ abegus e-keñver Stadoù-Unanet Amerika.
  
  Radio-Kanada gallek en deus bet lavaret eo un termen « péjoratif » ("gwashaus"), ha berziñ a rae ober gantañ e-lec'h « américain ».
  E 1994, ar pennad ÉTASUNIEN,IENNE, e-barzh Le nouveau Petit Robert, renet gant Josette Rey-Debove hag Alain Rey, ma'z eus roet ur skouer tennet eus ar pemdeziek katolik La Croix, e 1965 .
  E 2008 ez eus divizet gant France-Info ne vefe ket graet gant an termen-se ken gant ar gelaouennerien.
  Met implijet eo bet gant Le Monde e kentelioù douaroniezh : https://web.archive.org/web/20150924092351/http://www.lemonde.fr/revision-du-bac/annales-bac/geographie-terminale/l-organisation-du-territoire-des-etats-unis_t-hrde100.html .
  E 2010 e tivizas kumuniezh ar Wikipedia gallek chom hep ober gantañ evit abegoù neptuegezh : «En application de Wikipédia:Neutralité de point de vue, le terme «états-unien» et ses variantes orthographiques ne doivent pas être utilisés lorsqu'il est possible d'utiliser le terme «américain» à leur place».
  Implijet eo ivez gant er metoù enep-amerikan, en embannadurioù an altermondialisted , ar Réseau Voltaire, Jean-Luc Mélenchon, Marine Le Pen , Republikanourien c'hall (evel lec'hienn "Comité Valmy"); Dieudonné, Alain Soral…
  
  En italianeg
  Gant « statunitense » e vez graet en italianeg, met gant « americano » aliesoc'h.
  
  E portugaleg
  Gant « estadunidense » pe « estado-unidense »
  e vez graet e portugaleg Brazil, koulz ha gant « norte-americano », ar pezh a c'hallfe ober dave da annezidi Kanada pe Mec'hiko ivez.
  Gant « norte-americano » kentoc'h e reer e Portugal.
  
  E spagnoleg
  An tri ger « norteamericano », « estadounidense » hag «americano», erbedet gant an Akademiezh spagnolek, a vez graet gante, hervez an dud pe an degouezh, met meur a bennad er Wikipedia spagnolek ne reont nemet gant ar ger estadounidense, met lavaret e vez bepred fútbol americano da skouer evit mell-droad amerikan.
  
  Notennoù ha daveennoù
  
  Liammoù diavaez
   :en:American (word)
   :es:Uso de la palabra americano
   :pt:Uso da palavra americano(a)
  
  Stadoù-Unanet Amerika